በሰባት የኢትዮጵያ ቋንቋዎች የተዘጋጁ 177 የልጆች መጻሕፍት ተመረቁ
– ሜጋ አሳታሚና ማከፋፈያ ከስፖትላይት የትምህርት ማበልጸጊያ ማእከል ጋር በመተባበር በሰባት ቋንቋዎች  የተዘጋጁ 177 ተጨማሪ የልጆች የንባብ ማዳበሪያ መጻሕፍት ተመረቁ ።በሂልተን ሆቴል ትናት  በተካሄደው የምረቃ ስነ ስርዓት ላይ የትምህርት ሚኒስቴር ሚንስትር አቶ ሽፈራው ሽጉጤ ተወካይ አቶ እሸቱ አስፋው በምረቃ ወቅት የሚኒስትሩን መልዕክት በንባብ ሲያቀርቡ እንደገለጹት ትምህርት ሚኒስቴር የተማሪዎችን የንባብ ኪህሎት ለማሳደግ በሰባት የተለያዩ የአፍ መፍቻ ቋንቋዎች የታተሙ የልጆች መጻህፍት ወደ 3 ሺሕ ትምህርት ቤቶች እንዲገቡ እየተደረገ ነው።መጽሐፍቱ በትምህርት ሚኒስቴር እና በክልል ትምህርት ቢሮዎች በሚገኙ ባለሙያዎች ተገምግመው አስፈላጊውን መስፈርት ያሟሉ መሆናቸውን ተረጋግጧል ብለዋል።በአሁኑ ወቅት በሀገራችን ካሉ ትምህርት ቤቶች ከ90 በመቶ በላይ የሚሆኑት በአፍ መፍቻ ቋንቋ በመማር ላይ እንደሚገኙም ገልጸዋል።የሜጋ አሳታሚና ማከፋፈያ ሃላፊነቱ የተወሰነ የግል ማህበር ዋና ስራ አስኪያጅ አቶ ሃሴት ፍሰሃ በበኩላቸው ህጻናት በትምህርት ውጤታማ የሚሆኑት የማዳመጥ፣ የመናገር፣ የማንበብና የመጻፍ ክህሎትን በማሳደግ ትምህርቱን ሲጨብጡና ሀሳባቸውን በቃልና በጽሑፍ መግለጽ ሲችሉ መሆኑን ገልጸዋዋል።ስለሆነም በኦሮምኛ፣ በአማርኛ፣ በትግርኛ፣ በሶማሊኛ፣ በወላይትኛ፣ በሲዳምኛና በሃዲያ ቋንቋዎች ያዘጋጁዋቸው 177 ዓይነት መጻሕፍት መታተመቻውን ጠቁመው  ይህ በሌሎች የኢትዮጵያ ቋንቋዎች ተጠናክሮ እንደሚቀጥል አረጋግጠዋል ።ማህበሩ ከተቋቋመበት ጊዜ ጀምሮ ከ10 ሺሕ በላይ የትምህርትና የአጠቃላይ ዕውቀት መጻሕፍት በማዘጋጀትና በማሳተም በአገራችን የንባብ ባህል ግንባታ የድርሻውን ሲወጣ መቆየቱንም አቶ ሃሴት ተናግረዋል ።የስፖትላይት ትምህርት ማበለጽጊያ ማዕከል ዳይሬክቶሬት ቦርድ ሰብሳቢ ዶክተር ብርሃኑ ቦጋለ በበኩላቸው መንግስት በአፍ መፍቻ ቋንቋ ያዘጋጃቸው የመማሪያ መጻሕፍት በቂ ባለመሆናቸው ህጻናት ተጨማሪ የንባብ ማዳበሪያ መጻሕፍት ሊያዘጋጁ ችለዋል ብለዋል።ዶ/ር ብርሃኑ አያይዘውም የተማሪዎችን የንባብ ክህሎት ለማዳበር የሚረዱ በቀጣይ ከ5ኛ እስከ 8ኛ ክፍል ያሉ ተማሪዎችን የሚረዱ የንባብ መጻሕፍት እንደሚዘጋጁ ተናግረዋል ።በምረቃ ስነ ስርዓቱ ላይ የመንግስት ባለስልጣናት፣ መገናኛ ብዙሃን፣ ሙሁራንና የጥበብ ሰዎች ተሳታፊ መሆናቸውን ዋልታ ኢንፎርሜሽን ማዕከል ዘግቧል ።